[{"text_idx": "#000001", "text": "Disgrifiad o\u2019r llun, Ymgyrchwyr dros gadw ysgol Bancffosfelen yn agored yn protestio y tu allan i adeilad Cyngor Sir Ga\u0302r."}, {"text_idx": "#000003", "text": "Bydd penderfyniad y pwyllgor craffu ar ddyfodol ysgolion Bancffosfelen a Llanedi yn cael ei wneud ar ddyddiad arall."}, {"text_idx": "#000005", "text": "Mi fydd y swyddogion yn ymweld a\u0302 dwy o ysgolion cynradd eraill y sir cyn gwneud penderfyniad ar eu dyfodol."}, {"text_idx": "#000006", "text": "Cafwyd cais i weld cynllun busnes gan Lywodraethwyr Ysgol Bancffosfelen ar o\u0302l i gynnig o greu ymddiriedolaeth addysg gael ei gyflwyno. Byddai hyn yn golygu y byddai'r gymuned yn gyfrifol am yr ysgol gyda chymorth gwirfoddolwyr."}, {"text_idx": "#000007", "text": "Yn ogystal, fe gafodd cais am wybodaeth ychwanegol ei wneud i Swyddogion Addysg y Sir ar o\u0302l i rieni ysgol Llanedi ddadlau cywirdeb gwybodaeth gafodd ei gyhoeddi mewn adroddiad swyddogol i'r pwyllgor."}, {"text_idx": "#000008", "text": "Mae ffigyrau'r cyngor yn dangos bod yna 35 disgybl ym Mancffosfelen ac 18 yn Llanedi."}, {"text_idx": "#000009", "text": "Yn o\u0302l rhieni Llanedi, mae disgwyl i niferoedd yn yr ysgol honno gynyddu am fod yna gynlluniau i godi tai newydd yn Hendy a Phontarddulais."}, {"text_idx": "#000010", "text": "Mi fydd disgwyl i ddisgyblion deithio i Ysgol Pontyberem os bydd Bancffosfelen yn cau ac i Hendy yn achos plant Llanedi."}, {"text_idx": "#000011", "text": "'Cam cyntaf i gymunedau Cymraeg'"}, {"text_idx": "#000012", "text": "Mae'r cynnig o ystyried Ymddiredolaeth Addysg i Fancffosfelen wedi ei gefnogi gan Gymdeithas yr Iaith Gymraeg, meddai Ffred Ffransis: \"Rydyn ni'n gobeithio nawr y bydd y Cyngor yn rhoi cyfarwyddiadau i swyddogion beidio llaesu dwylo bellach ond i weithio gyda chymunedau i weld sut orau i ddatblygu ysgolion."}, {"text_idx": "#000013", "text": "\"Gallai hyn fod yn gam cyntaf tuag at adfywio cymunedau Cymraeg.\""}, {"text_idx": "#000019", "text": "Siarad am dy ffydd? Haws dweud na gwneud!"}]